U-I-427/18
Natisni
Opravilna št.:
U-I-427/18
Datum odločitve:
2. 9. 2021
ECLI:
ECLI:SI:USRS:2021:U.I.427.18
Akt:
Zakon o volitvah v Državni zbor (Uradni list RS, št. 109/06 – uradno prečiščeno besedilo, 23/17 in 29/21) (ZVDZ), 43. čl.

Zakon o lokalnih volitvah (Uradni list RS, št. 94/07 – uradno prečiščeno besedilo, 45/08, 83/12 in 68/17) (ZLV), 70.a.čl.

Zakon o volitvah poslancev iz Republike Slovenije v Evropski parlament (Uradni list RS, št. 40/04 – uradno prečiščeno besedilo, 109/09, 9/14 in 59/17) (ZVPEP), 16. čl.
Izrek:
Pobuda za začetek postopka za oceno ustavnosti 43. člena Zakona o volitvah v Državni zbor (Uradni list RS, št. 109/06 – uradno prečiščeno besedilo, 23/17 in 29/21), 70.a člena Zakona o lokalnih volitvah (Uradni list RS, št. 94/07 – uradno prečiščeno besedilo, 45/08, 83/12 in 68/17) in 16. člena Zakona o volitvah poslancev iz Republike Slovenije v Evropski parlament (Uradni list RS, št. 40/04 – uradno prečiščeno besedilo, 109/09, 9/14 in 59/17) se zavrne.
Evidenčni stavek:
Ustavno sodišče pobudo za začetek postopka za oceno ustavnosti zavrne, če od odločitve ni pričakovati rešitve pomembnega pravnega vprašanja.
Geslo:
1.5.51.1.5.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker ne odpira pomembnega vprašanja.
Pravna podlaga:
Člen 26.2, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Politična stranka SLOGA in drugi
Datum vloge:
4. 7. 2018
Vrsta odločitve:
sklep
Vrsta rešitve:
zavrnitev
Dokument:
US32904
Dokument v PDF obliki:
U-I-427-18.pdf
116 KB
Prenesite datoteko
U-I-427/18-5
2. 9. 2021
SKLEP
Ustavno sodišče je v postopku za preizkus pobude političnih strank Sloga, Ljubljana, ki jo zastopa predsednik Janko Veber, Kočevje, Gibanje Zedinjena Slovenija, Maribor, ki jo zastopa predsednik Andrej Šiško, Maribor, Naprej Slovenija, Ljubljana, ki jo zastopa Blaž Svetek, Ljubljana, civilne iniciative Davkoplačevalci se ne damo več!, Maribor, ki jo zastopa predsednik Vili Kovačič, Ljubljana, ter posameznikov Janka Vebra, Kočevje, in Rastko Plohla, Miklavž na Dravskem polju, na seji 2. septembra 2021
sklenilo:
Pobuda za začetek postopka za oceno ustavnosti 43. člena Zakona o volitvah v Državni zbor (Uradni list RS, št. 109/06 – uradno prečiščeno besedilo, 23/17 in 29/21), 70.a člena Zakona o lokalnih volitvah (Uradni list RS, št. 94/07 – uradno prečiščeno besedilo, 45/08, 83/12 in 68/17) in 16. člena Zakona o volitvah poslancev iz Republike Slovenije v Evropski parlament (Uradni list RS, št. 40/04 – uradno prečiščeno besedilo, 109/09, 9/14 in 59/17) se zavrne.
OBRAZLOŽITEV
1. Pobudniki izpodbijanim členom v izreku tega sklepa navedenih zakonov očitajo neskladje s 3., 14., 15., 16., 22., 43., 80., 153., 160. in 161. členom Ustave, z 21. členom Splošne deklaracije človekovih pravic (Človekove pravice, Zbirka mednarodnih dokumentov, I. del, Univerzalni dokumenti, Društvo za ZN za Republiko Slovenijo, Ljubljana 1995, str. 1), s 13., 14., 17. in 18. členom Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – v nadaljevanju EKČP) ter s 3. členom Prvega Protokola k EKČP. Menijo, da je uzakonjen sistem spolnih kvot pri volitvah v Državni zbor, volitvah v občinske svete in volitvah v Evropski parlament, ki izloči celotno kandidatno listo, če ne izpolnjuje pogoja spolne uravnoteženosti, protiustaven. Pravni režim naj bi spolno uravnoteženo zastopstvo v predstavniških organih prej oviral kot vzpodbujal, saj naj bi bil za njim skrit namen izločevanja "tekmecev novincev" na volitvah. Pobudniki navajajo primer izločitve kandidatne liste zaradi prevelikega števila kandidatk ženskega spola. Menijo, da gre za absurd, saj je zaradi ene "presežne" kandidatke iz volilnega boja izpadla celotna lista, sestavljena iz pretežnega števila ženskih kandidatk. Pobudniki ocenjujejo, da bi morala zakonodaja spolno uravnoteženost zgolj spodbujati, priporočati, ne pa zapovedovati. Predlagajo prednostno obravnavo pobude in razveljavitev izpodbijanih členov zakonov.
2. Pobudo vlaga šest pobudnikov, med njimi tri politične stranke, civilna iniciativa, kandidat na volitvah in volivec. Glede na to, da pobudnica politična stranka Sloga, ki jo zastopa Janko Veber, izpolnjuje procesne pogoje za vložitev pobude, se Ustavno sodišče ni ukvarjalo z vprašanjem, ali te pogoje izpolnjujejo tudi drugi pobudniki.
3. Zakon o volitvah v Državni zbor (v nadaljevanju ZVDZ) se je po vložitvi pobude spremenil in dopolnil z Zakonom o spremembah in dopolnitvah Zakona o volitvah v Državni zbor (Uradni list RS, št. 29/21 – ZVDZ-D). Ker spremembe in dopolnitve niso v izpodbijanem 43. členu ZVDZ, Ustavno sodišče pobudnikov ni pozvalo, da se do teh sprememb in dopolnitev izjavijo.
4. Po drugem odstavku 26. člena Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS) Ustavno sodišče pobudo zavrne, če od odločitve ni pričakovati rešitve pomembnega pravnega vprašanja. Ko gre za oceno ustavnosti zakona oziroma oceno ustavnosti ali zakonitosti podzakonskega predpisa, sprejme pobudo za začetek takega postopka Ustavno sodišče torej le tedaj, če bo lahko na njeni podlagi odločilo o pomembnem ustavnopravnem vprašanju. Po oceni Ustavnega sodišča pobudniki ne navajajo razlogov, ki jih Ustavno sodišče ne bi upoštevalo že pri prejšnjem odločanju o istih vprašanjih,
[1]
niti ne odpirajo novih ustavnopravnih vprašanj. Zato je njihovo pobudo zavrnilo.
5.
Ustavno sodišče je sprejelo ta sklep na podlagi drugega odstavka 26. člena ZUstS ter prve alineje prvega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20)
v sestavi: predsednik dr. Rajko Knez ter sodnice in sodniki dr. Matej Accetto, dr. Rok Čeferin, dr. Dunja Jadek Pensa,
Dr. Dr. Klemen Jaklič (Oxford ZK, Harvard ZDA)
, dr. Špelca Mežnar, dr. Marijan Pavčnik, Marko Šorli in dr. Katja Šugman Stubbs.
Sklep je sprejelo soglasno.
dr. Rajko Knez
Predsednik
zanj
dr. Matej Accetto
Podpredsednik
[1]
Odločba Ustavnega sodišča št. Up-716/18, Up-745/18 z dne 17. 5. 2018 (Uradni list RS, št. 35/18, in OdlUS XXIII, 22) in sklep Ustavnega sodišča št. U-I-360/18 z dne 21. 1. 2021.
⇒